**TÁJÉKOZTATÓ**

**Budapest Főváros Kormányhivatala**

**Foglalkoztatási Főosztály**

**„Tanulj SzakMÁt! Pályaorientációs és Szakképzési Börze fiataloknak” rendezvényéről**

**Budapest Főváros Kormányhivatala Foglalkoztatási Főosztálya** a fiatalok
munkaerő-piaci integrációját segítő és prevenciós feladatai körében **2016. március 31-én** első alkalommal szervezi meg a***„Tanulj SzakMÁt! Pályaorientációs és Szakképzési Börze fiataloknak”*** elnevezésűrendezvényét **a MOM Sport Központban**(1123, Budapest, Csörsz utca 14.). Kapunyitás: 9 óra, zárás:16 óra.

A program **segítséget nyújt** az új szakképzési rendszerben való eligazodásban, a megfelelő szakma kiválasztásában, amely hozzájárul a szakképzésben végző fiatalok és felnőttek eredményes bekapcsolódásához a munka világába.

A **rendezvényre várunk** minden szakmát tanulni szándékozó gimnáziumokban végző tanulót, akik a felsőoktatás helyett a szakképzésben megszerzett végzettséggel tervezik jövőjüket.

A börzén a Főváros **5 budapesti Szakképzési Centrumának 62 szakképzési intézménye**, valamint további nem állami fenntartású szakképző intézmény lesz jelen **kiállító**ként. Az intézmények önálló standokon szórólapjaikkal, képzési tájékoztatóikkal, képzésekre szóló jelentkezési lapokkal és személyes információnyújtással várják az érdeklődőket.

A Szakképzési Centrumok intézményein kívül, **6 - nem állami fenntartású- szakképző intézmény**, valamint **5 pályaorientációs és munkaerő-piaci szolgáltatásokat nyújtó partnerszervezetünk** is képviselteti magát. (lsd. mellékelt standtérkép és kiállítói lista)

* **A Nemzeti Szakképzési és Felnőttképzési Hivatal Euroguidance Központja** az európai tanulási lehetőségekről, és szakmai gyakorlatokról informál.
* **A Budapesti Kereskedelmi és Iparkamara** pályaorientációs szakemberei többek között a szakképzésben résztvevők gyakorlati képzésének támogatására irányuló tanulószerződésekről, pályaorientációs segítő tevékenységekről, pályaismeretet bővítő üzemlátogatási lehetőségekről adnak tájékoztatást.
* **Az Új Nemzedék Plusz** programképviselői (az önkéntes munka egyéni és társadalmi hasznosságának jegyében)a fiatalok által kedvelt „Szabaduló szobás” játékkal várja a látogatókat.
* **A Fővárosi Pedagógiai Szakszolgálat** Továbbtanulási, Pályaválasztási Tanácsadó Tagintézmény pályaválasztási tanácsadó szakemberei Pályaismereti TOTÓ-val, és érdekes szakmaismereti játékokkal készülnek. Az érdeklődők a rendezvényen jelentkezhetnek az intézet összes szolgáltatására is.
* **A Magyar Ökumenikus Segélyszervezet YGEN Humánerőforrás Központja** a szervezet térítésmentesen igénybe vehető szolgáltatásainak ismertetésével (álláskeresési tanácsadás, kompetenciafejlesztés, pályaválasztási tanácsadás) áll a látogatók rendelkezésére.

A rendezvény egyben lehetőséget biztosít **Budapest Főváros Kormányhivatala** kifejezetten fiatalokat célzó VEKOP 8.2.1-15 **Ifjúsági Garancia Programjának** megismerésére. A projekt munkatársai tájékoztatást nyújtanak a programban való részvétel feltételeiről, valamint a program által nyújtott, egyéni igények által személyre szabott támogatási lehetőségekről. A program a 25 év alatti fiatalok számára elhelyezkedésre, a munkatapasztalat-szerzésre vagy tanulásra ad konkrét lehetőséget.

**A rendezvényen Budapest Főváros Kormányhivatala munkavállalási tanácsadó szakemberei** laptoppal, internettel felszerelt **10 pályaorientációs pontban** állnak az érdeklődők rendelkezésére, ahol önértékelő kérdőívek segítenek a megfelelő szakma kiválasztásában.

A börzére **kiadvány** is készül, melyben az önismeretet bővítő kérdőívek mellett helyet kapnak a szakképzéssel összefüggő leghasznosabb információk.

A rendezvény mind a kiállítóknak, mind a látogatóknak **INGYENES**!



Megközelíthetőség:

Gépkocsival: BAH csomópont, Alkotás útról, Jagelló útról és Csörsz utcáról,

Villamossal: a 17-es és 61-es villamosok Csörsz utcai megállója,

Autóbusszal: a 212-es autóbusz Csörsz utcai megállója. A 8-as, 110-es, 112-es autóbuszok, BAH csomópont megállója.